ANC in hof oor MashabaThembeka Ngcukaitobi en Dali Mpofu vir Stad Johannesburg in die hof. Foto: Brenda Masilela/ANA Die hooggeregshof in Johannesburg het Dinsdag ŉ aansoek deur die ANC aangehoor om ŉ mosie van wantroue teen Herman Mashaba, burgemeester van Johannesburg, en speaker Vasco da Gama voor die raad te laat dien. Regter Sydwell Shangisa het die aansoek van die rol geskrap aangesien die hof dit nie as dringend geag het nie en het beslis die ANC moet die regskoste van Mashaba en Da Gama betaal. Die ANC wou gehad het die mosies moet Woensdag by die raadsvergadering gedebatteer word en nie eers by die raadsvergadering van 29 November nie. Die party het ook versoek dat die mosie van wantroue met ŉ geheime stemproses beslis word nadat dié versoek vroeër vandeesmaand geweier is. Adv. William Mukhari vir die ANC het Dinsdag aangevoer die mosie van wantroue teen Mashaba en Da Gama moet dieselfde hanteer word as die mosie van wantroue teen die president. Hy het aangevoer die weiering van die speaker is onwettig en ongrondwetlik. “Dit is ŉ poging van die speaker om raadslede te verhoed om hul verantwoordelikheid om die uitvoerende raad aanspreeklik te hou na te kom,” het Mukhari gesê. Die ANC wil hê Mashaba en Da Gama moet onderskeidelik van hul amp onthef word omdat hulle volgens die ANC nie behoorlike dienste aan inwoners kan lewer nie. Mashaba het gesê die bewerings van die ANC is ongegrond. Hy het die skuld vir die stad se finansiële probleme voor die deur van die ANC gelê wat voorheen die stad regeer het. Adv. Dali Mpofu, vir Mashaba, het aan die hof gesê die aansoek is nie dringend nie en die dringendheid waarop die ANC nou staatmaak, is self geskep. “Dít is die grootste misbruik van hofprosesse wat ek in my lewe gesien het. Daar is meer as genoeg bewyse dat dit ŉ mors van tyd dié is.” Mpofu het gesê die boodskap moet duidelik aan die samelewing en politieke partye oorgedra word dat die misbruik van die hof nie toegelaat sal word nie. Adv. Tembeka Ngcukaitobi, vir Da Gama, het gesê daar is geen rede om die hof onder druk te plaas oor ŉ saak wat in die konstitusionele hof sal eindig nie. Die ANC het hom nie laat afskrik deur die hofuitspraak nie en het gesê hy sal die konstitusionele hof oor die saak nader. “Ons is oortuig die speaker se weiering om die mosies vir debat en stem op die agenda vir die raadsvergadering op 27 September te plaas is ongrondwetlik en onwettig,” het die party in ŉ verklaring gesê.